კონსტანტინოს ტასულასი

კონსტანტინოს ტასულასი (დ. 17 ივლისი, 1959) — ბერძენი პოლიტიკოსი და იურისტი. 2025 წლის 13 მარტიდან საბერძნეთის რესპუბლიკის პრეზიდენტის თანამდებობას იკავებს. 2019 წლიდან 2025 წლამდე,ტასულასი საბერძნეთის პარლამენტის პრეზიდენტი იყო, პარტია „ახალი დემოკრატიის“ წევრი, ხოლო 2000 წლიდან 2025 წლამდე იოანინას პარლამენტის წევრი. 2014 წლიდან 2015 წლამდე ანტონის სამარასის მთავრობის დროს, ხანმოკლე დროით კულტურისა და სპორტის მინისტრის თანამდებობას იკავებდა.
ადრეული ცხოვრება
ტასულასი დაიბადა იოანინაში, საბერძნეთში, 1959 წლის 17 ივლისს. სწავლობდა ათენის ეროვნული და კაპოდისტრიული უნივერსიტეტის ათენის იურიდიულ სკოლაში და 1981 წელს მიიღო სამართლის ხარისხი. ტასულასი ადვოკატად მუშაობდა ათენსა და ლონდონში.
პოლიტიკური კარიერა
ადრეული პოლიტიკური კარიერა (1981—1993)
ტასულასი ადრეული ასაკიდანვე შეუერთდა პარტია „ახალ დემოკრატიას“ და 1981 წლიდან 1990 წლამდე ვეტერანი პოლიტიკოსის, ევანგელოს ავეროფის ოფისის სპეციალურ მდივნად მუშაობდა. 1990 წელს მუნიციპალურ მრჩევლად აირჩიეს, ხოლო 1994 წელს ათენის კიფისიას რაიონის მერად.

1990 წელს დაინიშნა ექსპორტის მხარდაჭერის ორგანიზაციის ხელმძღვანელად, სადაც 1993 წლამდე მუშაობდა.
საპარლამენტო მოღვაწეობა(2000—2025)
2000 წელს აირჩიეს იოანინას პარლამენტის წევრად. თანამდებობას ყველა შემდგომი არჩევნების განმავლობაში უწყვეტად იკავებდა. 2006 წელს დაინიშნა პარტია „ახალი დემოკრატიის“ საპარლამენტო წარმომადგენლად, რომლის გენერალური მდივნის თანამდებობაც 2010 წელს დაიკავა. 2007 წელს თავდაცვის მინისტრის მოადგილედ მუშაობდა, ხოლო 2014-2015 წლების პერიოდში სპორტისა და კულტურის მინისტრად.
პარლამენტის თავჯდომარეობა (2019—2025)
2019 წლის არჩევნების შემდეგ, ტასულასი საბერძნეთის პარლამენტის პრეზიდენტად აირჩიეს 283 ხმით, რომელიც მიიღო როგორც „ახალი დემოკრატიის“ პარტიისგან, ასევე ოპოზიციური პარტიებისგან: „Syriza“, „KINAL“, „EL“ და „MeRA25“. საბერძნეთის კომუნისტურმა პარტიამ წარადგინა 15 „დამსწრე“ ამომრჩევლის კანდიდატურა, ხოლო ორმა დეპუტატმა (დიმიტრის ძანაკოპულოსმა და ეფი ახციოღლუმ) თავი შეიკავა. პირველი შემთხვევა იყო, როდესაც პარლამენტის თავმჯდომარე ღია კენჭისყრით აირჩიეს.
საბერძნეთის პრეზიდენტი (2025 წლიდან დღემდე)
2025 წლის იანვარში, პრემიერ-მინისტრმა კირიაკოს მიცოტაკისმა დასამტკიცებლად პარლამენტს ტასულასის კანდიდატურა წარუდგინა. ტასულასმა მიიღო წარდგენა, რასაც ოპოზიციის მხრიდან კრიტიკა მოჰყვა.კენჭისყრის ოთხი რაუნდის შემდეგ, 2025 წლის 12 თებერვალს, ტასულასი პარლამენტის მიერ იქნა არჩეული მას შემდეგ, რაც 300 დეპუტატიდან 160-ის ხმა მოიპოვა.ფიცი 2025 წლის 13 მარტს დადო.
პირადი ცხოვრება
ტასულასი დაქორწინებულია ფანი სტატოპოლუზე და ჰყავთ ორი შვილი.

სქოლიო

რესურსები ინტერნეტში


კატეგორია:დაბადებული 17 ივლისი
კატეგორია:დაბადებული 1959
კატეგორია:ბერძენი პოლიტიკოსები
კატეგორია:საბერძნეთის პრეზიდენტები